
Privatizáció, bizalom és populizmus Magyarországon

1. Hipotézis
A jelen dolgozat közgazdasági és politikatudományi munkákra alapozva mutatja be a rendszerváltást követő privatizáció, bizalom és populizmus összefüggéseit hazánkban. Hipotézisem szerint a rendszerváltás utáni Magyarországon a privatizáció folyamata rombolta a bizalmat, a privatizáció folyamatából eredő bizalomhiány pedig felerősítette a populista jelenségeket.
2. Módszertan
A dolgozat célja egy komplex modell felvázolása volt multidiszciplináris megközelítéssel, melyen keresztül közelebb juthatunk a rendszerváltás utáni kormányzatok hibáinak megértéséhez, tipizálásához. Tehát munkám során nem a három alaptémának teljes körű kifejtésére törekedtem, hanem arra, hogy modellezzem ezen témákat érintő folyamatokat politikatudományi, közgazdaságtani és gazdaságpolitikai dimenzióból egyaránt. Első lépésben felkutattam azokat a szakirodalmi munkákat, amelyek a privatizáció, bizalom, illetve populizmus egymásra hatását valamilyen szemszögből feldolgozzák, ezt követően pedig felállítottam a modellt, gyakorlatilag összevetetve és rendszerbe foglalva forrásaim állításait. Végül következett az empirikus vizsgálat, melynek során két esettanulmányon, a Tocsik-ügyön és a Malév privatizációján teszteltem a modell helytállóságát.[image: ]
3. Következtetések
Mindhárom dimenzióban sikerült végigvezetni a hipotézisem állításait, valamint az empirikus vizsgálatot is kiállta a modell, így arra a konklúzióra jutottam, hogy a hipotézisem korlátozott mértékben, de helytálló volt. Eredményem alapján arra következtettem többek között, hogy a privatizációval kapcsolatba hozott ellentmondásos ügyek növelték a bizalmi válságot, a bizalom hiánya pedig meglátszott a rendszerváltás utáni kormányzatok politikáján. Ezáltal jelent meg a populizmus kényszerpályája, amely a privatizáció politikai bírálatában is tükröződött, habár a rendszerváltás utáni privatizációt a közgazdász szakma túlnyomó része szükségesnek értékelte. Mivel az empirikus vizsgálat a terjedelmi korlátok miatt csak két esetre terjedt ki, korlátoltan lehet arra következtetni, hogy az általam leírt összefüggésrendszer milyen volumenű, így egy másik kutatás témája lehet ennek feltárása.

